CELEX: 32018D1305
Language: lt
Date: 2018-09-26 00:00:00
Title: 2018 m. rugsėjo 26 d. Komisijos įgyvendinimo sprendimas (ES) 2018/1305 dėl biocidinių produktų, kuriuose yra deltametrino, grupės autorizacijos liudijimo sąlygų, dėl kurių Švedija kreipėsi pagal Europos Parlamento ir Tarybos reglamento (ES) Nr. 528/2012 36 straipsnį (pranešta dokumentu Nr. C(2018) 5503) (Tekstas svarbus EEE.)

28.9.2018   
               
               
                  LT
               
               
                  Europos Sąjungos oficialusis leidinys
               
               
                  L 244/109
               
            
         KOMISIJOS ĮGYVENDINIMO SPRENDIMAS (ES) 2018/1305
         2018 m. rugsėjo 26 d.
         dėl biocidinių produktų, kuriuose yra deltametrino, grupės autorizacijos liudijimo sąlygų, dėl kurių Švedija kreipėsi pagal Europos Parlamento ir Tarybos reglamento (ES) Nr. 528/2012 36 straipsnį
         
            
               (pranešta dokumentu Nr. C(2018) 5503)
            
         
         (Tekstas svarbus EEE)
         EUROPOS KOMISIJA,
         atsižvelgdama į Sutartį dėl Europos Sąjungos veikimo,
         atsižvelgdama į 2012 m. gegužės 22 d. Europos Parlamento ir Tarybos reglamentą (ES) Nr. 528/2012 dėl biocidinių produktų tiekimo rinkai ir jų naudojimo (1), ypač į jo 36 straipsnio 3 dalį,
         kadangi:
         
                     (1)
                  
                  
                     2013 m. rugpjūčio 29 d. bendrovė „Bayer CropScience Deutschland GmbH“ (toliau – pareiškėjas) pateikė Vokietijai (toliau – susijusi valstybė narė) paraišką dėl insekticidų biocidinių produktų, kuriuose yra veikliosios medžiagos deltametrino, grupės (toliau – ginčijamų produktų grupė) abipusio pripažinimo. Paraiškos dėl ginčijamų produktų grupės abipusio pripažinimo taip pat buvo pateiktos kelioms kitoms valstybėms narėms. Švedijos kompetentinga institucija veikė kaip valstybė narė, atsakinga už Reglamento (ES) Nr. 528/2012 34 straipsnio 1 dalyje nurodytą paraiškos vertinimą (toliau – referencinė valstybė narė);
                  
               
                     (2)
                  
                  
                     pagal Reglamento (ES) Nr. 528/2012 35 straipsnio 2 dalį Vokietija 2017 m. vasario 23 d. koordinavimo grupei perdavė prieštaravimą, kuriame nurodoma, kad ginčijamų produktų grupė neatitinka to reglamento 19 straipsnio 1 dalies c punkte nustatytų sąlygų;
                  
               
                     (3)
                  
                  
                     Vokietija mano, kad veikliosios medžiagos kiekis ginčijamų produktų grupėje, kurį nustatė referencinė valstybė narė ir kuris nurodytas produkto charakteristikų, nustatytų pagal Reglamento (ES) Nr. 528/2012 22 straipsnio 2 dalies e punktą, santraukos projekte, yra neteisingas. Vokietija teigia, kad veikliosios medžiagos priemaišų neįtraukimas nurodant tos medžiagos pagrindinės sudedamosios dalies kiekybinę sudėtį, neatitinka to reglamento 3 straipsnio 1 dalies c punkte pateiktos veikliosios medžiagos apibrėžties, kurioje savo ruožtu nurodyta Europos Parlamento ir Tarybos Reglamento (EB) Nr. 1907/2006 (2) 3 straipsnio 1 dalyje pateikta cheminės medžiagos apibrėžtis. Kadangi Reglamento (EB) Nr. 1907/2006 3 straipsnio 1 dalyje pateiktoje cheminės medžiagos apibrėžtyje nurodytas natūralaus arba gamybos proceso metu gautas cheminis elementas ir jo junginiai, įskaitant priedus, reikalingus jo stabilumui išlaikyti, ir priemaišas, atsirandančias gaminant, vadovaujantis Vokietijos nurodytu prieštaravimu, kiekybinėje sudėtyje neturėtų būti nurodyta tik veikliosios medžiagos sudėtis be priemaišų;
                  
               
                     (4)
                  
                  
                     koordinavimo grupės sekretoriatas paragino kitas valstybes nares ir pareiškėją pateikti rašytinių pastabų dėl susijusio klausimo. Austrija, Belgija, Danija, Prancūzija, susijusi valstybė narė, Vengrija, Norvegija, referencinė valstybė narė, Jungtinė Karalystė ir pareiškėjas pateikė pastabų. Klausimas taip pat buvo aptartas koordinavimo grupės 2017 m. kovo 14 d. ir 2017 m. gegužės 10 d. posėdžiuose;
                  
               
                     (5)
                  
                  
                     koordinavimo grupėje susitarimas nebuvo pasiektas, todėl referencinė valstybė narė 2017 m. gegužės 18 d. neišspręstą prieštaravimą perdavė Komisijai pagal Reglamento (ES) Nr. 528/2012 36 straipsnio 1 dalį. Ji Komisijai pateikė išsamų klausimų, dėl kurių valstybės narės negalėjo susitarti, aprašymą ir jų nesutarimo priežastis. Šio aprašymo kopija buvo pateikta susijusioms valstybėms narėms bei pareiškėjui;
                  
               
                     (6)
                  
                  
                     referencinė valstybė narė, Belgija, Bulgarija, Kroatija, Čekija, Danija, Suomija, Prancūzija, Latvija, Liuksemburgas, Norvegija, Slovėnija ir Šveicarija ginčijamų produktų grupę leido naudoti 2017 m. birželio 29 d. – 2017 m. gruodžio 19 d. laikotarpiu pagal Reglamento (ES) Nr. 528/2012 34 straipsnio 7 dalį;
                  
               
                     (7)
                  
                  
                     vadovaujantis Reglamento (ES) Nr. 528/2012 3 straipsnio 1 dalies c punkte pateikta apibrėžtimi, veiklioji medžiaga yra medžiaga, kuri veikia kenksminguosius organizmus arba juos naikina. Pagal to reglamento 3 straipsnio 2 dalį Reglamento (EB) Nr. 1907/2006 3 straipsnio 1 dalyje pateikta apibrėžtis taikoma terminui „cheminė medžiaga“. Pagal tą apibrėžtį cheminė medžiaga taip pat apima priedus, reikalingus jos stabilumui išlaikyti, ir priemaišas, atsirandančias gaminant. Rizikos vertinime ir veiksmingumo vertinime, kurie buvo atlikti siekiant patvirtinti deltametriną kaip veikliąją medžiagą pagal Reglamento (ES) Nr. 528/2012 4 straipsnį, buvo vertinama veiklioji medžiaga su jos priemaišomis, o pačiame patvirtinime nustatytas minimalus grynumo laipsnis, kurio turi laikytis visi tos veikliosios medžiagos šaltiniai;
                  
               
                     (8)
                  
                  
                     todėl ginčijamų produktų grupėje esančios veikliosios medžiagos sudėtyje neturėtų būti nurodyta veikliosios medžiagos pagrindinės sudedamosios dalies koncentracija be priemaišų;
                  
               
                     (9)
                  
                  
                     2018 m. balandžio 30 d. Komisija pareiškėjui suteikė galimybę raštu pateikti paaiškinimus pagal Reglamento (ES) Nr. 528/2012 36 straipsnio 2 dalį. Komisija atsižvelgė į pareiškėjo pateiktus paaiškinimus;
                  
               
                     (10)
                  
                  
                     šiame sprendime nustatytos priemonės atitinka Biocidinių produktų nuolatinio komiteto nuomonę,
                  
               PRIĖMĖ ŠĮ SPRENDIMĄ:
         
            1 straipsnis
            Šis sprendimas taikomas biocidinių produktų grupei, kurios identifikavimo numeris Biocidinių produktų registre yra SE-0017809-0000.
         
         
            2 straipsnis
            Mažiausias ir didžiausias veikliosios medžiagos koncentracijos biocidinių produktų grupėje, nurodytoje 1 straipsnyje, procentinis dydis, kaip nurodyta Reglamento (ES) Nr. 528/2012 22 straipsnio 2 dalies e punkte, nurodomas atsižvelgiant į tokią veikliąją medžiagą, kokia buvo patvirtinta, t. y. įskaitant veikliosios medžiagos pagrindinę sudedamąją dalį ir visus priedus ar priemaišas.
            Laikantis 1 dalyje nustatytų sąlygų, 1 straipsnyje nurodyta biocidinių produktų grupė atitinka Reglamento (ES) Nr. 528/2012 19 straipsnio 1 dalies c punkte nustatytas sąlygas.
         
         
            3 straipsnis
            Šis sprendimas skirtas valstybėms narėms.
         
         
            Priimta Briuselyje 2018 m. rugsėjo 26 d.
            
               
                  Komisijos vardu
               
               Vytenis ANDRIUKAITIS
               
                  Komisijos narys
               
            
         
         
            (1)  OL L 167, 2012 6 27, p. 1.
         
            (2)  2006 m. gruodžio 18 d. Europos Parlamento ir Tarybos reglamentas (EB) Nr. 1907/2006 dėl cheminių medžiagų registracijos, įvertinimo, autorizacijos ir apribojimų (REACH), įsteigiantis Europos cheminių medžiagų agentūrą, iš dalies keičiantis Direktyvą 1999/45/EB bei panaikinantis Tarybos reglamentą (EEB) Nr. 793/93, Komisijos reglamentą (EB) Nr. 1488/94, Tarybos direktyvą 76/769/EEB ir Komisijos direktyvas 91/155/EEB, 93/67/EEB, 93/105/EB bei 2000/21/EB (OL L 396, 2006 12 30, p. 1).